
                                     RAPORT

asupra  propunerii legislative pentru modificarea Legii nr.21/1991 privind cetăţenia română, republicată, cu modificările şi completările ulterioare 
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru modificarea Legii nr.21/1991 privind cetăţenia română, republicată, cu modificările şi completările ulterioare, trimisă cu adresa nr. Pl-x 460 din 28 septembrie 2009, înregistrată sub nr. 31/860 din 28 septembrie 2009.
Potrivit prevederilor art. 75 din Constituţia României, republicată, şi ale art.92 alin. (9) pct.2 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a respins propunerea legislativă în şedinţa din 23 septembrie  2009.
Consiliul Legislativ a avizat favorabil  propunerea legislativă, cu observaţii şi propuneri, conform avizului nr. 407 din 28 aprilie 2009.
Guvernul, prin punctul de vedere  transmis cu adresa nr. 1329 din 25 mai 2009, nu  susţine adoptarea acestei iniţiative legislative.
Comisia pentru administraţie publică, amenajarea teritoriului şi echilibru ecologic a avizat negativ propunerea legislativă, conform adresei nr. 26/680 din 15.10.2009.  
Propunerea legislativă supusă dezbaterii are ca obiect de reglementare modificarea şi completarea Legii cetăţeniei române nr.21/1991, republicată, cu modificările şi completările ulterioare, în sensul simplificării şi accelerării procedurii administrative de redobândire a cetăţeniei române, prin impunerea unor termene limită pentru rezolvarea cererilor, precum şi al lărgirii sferei persoanelor care pot solicita dobândirea cetăţeniei române. Propunerea legislativă reglementează şi revizuirea cadrului legal referitor la acordarea cetăţeniei române foştilor cetăţeni români şi descendenţilor acestora până la gradul II, persoane care după data de 22 decembrie 1989 au studiat sau au beneficiat de burse de studii în România, precum şi înlesnirea condiţiilor de acordare a cetăţeniei române pentru persoanele de etnie română care îndeplinesc prevederile art.5 din Legea nr.299/2007 privind sprijinul acordat românilor de pretutindeni, republicată.
În conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei au examinat propunerea legislativă în şedinţa din 20 octombrie 2009.

 
La dezbaterea propunerii legislative au participat, în calitate de invitaţi, doamna Alina Bica – secretar de stat şi doamna Chiric Simona – consilier juridic,  din partea Ministerului Justiţiei şi Libertăţilor Cetăţeneşti şi din partea Ministerului Afacerilor Externe, domnul Moise Sorin – director general şi doamna Dancău Gabriela – director.

Comisia juridică, de disciplină şi imunităţi a fost sesizată în fond şi cu proiectul de Lege privind aprobarea Ordonanţei de urgenţă a Guvernului nr.36/2009 pentru modificarea şi completarea Legii cetăţeniei române nr.21/1991, proiect aflat pe ordinea de zi a şedinţei din 20 octombrie 2009, la pct. 2.

În conformitate cu prevederile art.68 alin.(1) şi alin.(2) din Regulamentul Camerei Deputaţilor, republicat, având în vedere faptul că la Comisia juridică, de disciplină şi imunităţi se află în dezbatere, pe fond, trei iniţiative legislative care au acelaşi obiect de reglementare, respectiv modificarea şi completarea Legii cetăţeniei române nr.21/1991, membrii Comisiei juridice, de disciplină şi imunităţi au hotărât să reţină proiectul de Lege privind aprobarea Ordonanţei de urgenţă a Guvernului nr.36/2009 pentru modificarea şi completarea Legii cetăţeniei române nr.21/1991 (PL.x. 298/2009), ca fiind iniţiativă de bază, pentru care se face propunere de aprobare, urmând ca pentru celelalte două iniţiative legislative să se propună raport de respingere.
În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, Raportul de respingere a propunerii legislative pentru modificarea Legii nr.21/1991 privind cetăţenia română, republicată, cu modificările şi completările ulterioare.
La dezbateri au fost prezenţi 14 deputaţi din numărul total de 26 membri ai Comisiei juridice, de disciplină şi imunităţi. 
În raport cu obiectul şi conţinutul reglementării, propunerea legislativă face parte din categoria legilor organice.
                          PREŞEDINTE,                              SECRETAR,
                          Daniel BUDA                             Gabriel ANDRONACHE
Consilier parlamentar,
Rodica Penescu

